স্বপ্নভঙ্গ! এক বছর আগে কান্তিরাভা স্টেডিয়ামে বেঙ্গালুরু এফসি-র সঙ্গে ড্র করে সবুজ-মেরুন জার্সি গায়ে আই লিগ চ্যাম্পিয়ন হয়েছিলেন বেলো রজ্জাক ও শেহনাজ সিংহ। কিন্তু রবিবার লাল-হলুদ জার্সি গায়ে বেঙ্গালুরু এফসি-র কাছে বিধ্বস্ত হয়ে মাঠ ছাড়লেন তাঁরা। একইসঙ্গে আই লিগ জয়ের স্বপ্নও কার্যত শেষ হয়ে গেল ইস্টবেঙ্গলের।
আই লিগে খেতাবি দৌড়ে টিকে থাকার জন্য র‌্যান্টি মার্টিন্সদের সামনে প্রধান শর্ত ছিল, বেঙ্গালুরুর বিরুদ্ধে হারলে চলবে না। কারণ, ড্র করলেও চ্যাম্পিয়ন হওয়ার সম্ভাবনা বেঁচে থাকবে। রবিবার ম্যাচের শুরু থেকে বেঙ্গালুরু এফসি আক্রমণের ঝড় তুললেও ২৭ মিনিটে অসাধারণ গোল করে দো দং হিউন এগিয়ে দেন ইস্টবেঙ্গলকে। কিন্তু লাল-হলুদ শিবিরের উচ্ছ্বাস এক মিনিটও স্থায়ী হয়নি। ২৮ মিনিটেই গোল করে সমতা ফেরান ইউজেনসন লিংধো। এমনকী, অন্য দু’টো গোলের নেপথ্যেও সদ্য হাঁটুর চোট সারিয়ে মাঠে ফেরা এই মিডফিল্ডার। 
বেঙ্গালুরুতে বিপর্যয়ের সঙ্গে সঙ্গেই প্রশ্ন উঠছে ইস্টবেঙ্গল কোচ বিশ্বজিৎ ভট্টাচার্যের স্ট্র্যাটেজি নিয়ে। রবিবার মেহতাব হোসেন-কেভিন লোবোকে প্রথম দলে রাখেননি তিনি। পরিবর্তে অফ ফর্মে থাকা হরমনজ্যোৎ সিংহ খাবরা মিডফিল্ডে খেললেন শেহনাজের সঙ্গে। ক্ষুব্ধ প্রাক্তন তারকা সমরেশ চৌধুরী বললেন, ‘‘কেন মেহতাবের বদলে খাবরা প্রথম দলে খেলল, সেটা আমার কাছে রহস্য।’’ সঙ্গে যোগ করলেন, ‘‘এত বয়স্ক ফুটবলার যে দলে, তাদের এই হালই হবে।’’ লাল-হলুদ কোচের যুক্তি, ‘‘মেহতাব নিজেই কুঁচকির চোটের কথা জানিয়েছিল। তাই নামাইনি।’’ 
রবিবারের বিপর্যয়ের পর বিশ্বজিতের ভবিষ্যৎ নিয়েও জল্পনা শুরু হয়ে গিয়েছে। শোনা যাচ্ছে, কলকাতায় ফিরেই তিনি ইস্তফা দিতে পারেন। সেক্ষেত্রে ফেডারেশন কাপে সহকারী স্যামি ওমোলো কোচিং করাবেন।  লাল-হলুদ শিবিরে ক্ষোভ বাড়ছে বার্নাড মেন্দিকে নিয়েও। ফরাসি তারকাকে প্রথম ম্যাচে দেখার পর জাতীয় কোচ স্টিভেন কনস্ট্যান্টাইন বলেছিলেন, ‘‘৩৭ বছর বয়সী ফুটবলারকে নিয়ে আমার কোনও উৎসাহ নেই।’’ বেঙ্গালুরুর কাছে হারের পর ইস্টবেঙ্গলের প্রভাবশালী মহলের কেউ কেউ বলেই ফেললেন, ‘‘স্টিভেনের পরামর্শ তখন শুনলেও এই বিপর্যয় এড়ানো যেত!’’ 
এদিকে, বেঙ্গালুরু এফসি-র কাছে ইস্টবেঙ্গল হারার পরেই মোহনবাগান শিবিরে ফের খেতাব জয়ের ক্ষীণ সম্ভাবনা তৈরি হল। কীভাবে? বেঙ্গালুরু এফসি যদি পরের ম্যাচে সালগাওকরের কাছে হেরে যায়, তাহলে সুনীল ছেত্রীরা ২৯ পয়েন্টেই থাকবেন। ড্র করলে ৩০ পয়েন্ট হবে বেঙ্গালুরু এফসি-র। অন্যদিকে র‌্যান্টিরা পরের ম্যাচে স্পোর্টিং ক্লুব দ্য গোয়াকে হারালে মোহনবাগানের সঙ্গে ইস্টবেঙ্গলেরও পয়েন্ট হবে ২৭। সেক্ষেত্রে শেষ ম্যাচে মোহনবাগানকে জিততেই হবে বেঙ্গালুরু এফসি-র বিরুদ্ধে। কিন্তু ইস্টবেঙ্গলও যদি শেষ ম্যাচে লাজং এফসি-কে হারায়? তখন দুই প্রধানেরই পয়েন্ট হবে ৩০। কিন্তু এই মুহূর্তে গোল পার্থক্যে এগিয়ে সনি নর্ডিরা (+১১)। র‌্যান্টিদের গোল পার্থক্য (+৫)। তাই কিছুটা এগিয়ে মোহনবাগান-ই।